Tamwen wititit,
mbai i kocokak,
hu kaya,
hu som kofiti si anggut hai,
hu som i totti puɓwar shak si ɓeti.
Unai si no' Yeso,
si langtus ya,
si kol Pailet,
makunggul i Rom.
Pailet lulus nyus,
“A ha a makai i som Ju haa?”
Yeso matussi ni,
“Hei,
ta ngga' ima ha lak ta.”
Unai mbai i kocokaki lak ɗamam mufwashani hyang si yis hai.
Pailet hum lulsus nyai,
“Hati aɗeng i laki hai findelal mai kwa haa?
Hala male' i findelal mafwashi ima si laki na hai yati!”
Yeso tes mbaa,
aɗengi fa Pailet shok na fo.
Myan i Got i Pissihai,
Pailet mana wak ti maɗufal ima ma mano' ii ra,
ima ɗufal si lul.
Ta myan ani,
maɗufal nin ma asum Barabas ai yis ta mano' wi hu shini,
ɓurti for ti maɗufal,
myan ima sin ɓyaranganya.
Ɗufal si yes ta kyel i Pailet,
ɓa u masus aɗeng ima mana masusi.
Unai matussi ni,
“Hu ma ɓweti i waku makai i som Ju i ra haa?”
Shangi a ɓur ti nadon kin mbayai i kocokaki si fa Yeso ta ra yusti.
Mbayai i kocokaki si shuk ɗufal ɓa si lul si wakus Barabas i ra,
ii foi Yeso.
Unai Pailet lulus ni,
“Ami hu ɓweti i masi ti maɗufal ima hu layani ii makai i som Ju ya?”
Si cu i fo sin nyai,
“Nggwak hun yus si shanggam hai!”
Pailet lulus ni,
“A ɓur ti mi ya?
Mas a mafwashi i mi ya?”
Si cu i fo shak ti ambas sin nyai,
“Nggwak hun yus si shanggam hai!”
Ɓurti Pailet ma ɓweti u ɗak ti ɗufal mulwat,
catus Barabas ii ra.
Takfai tima ndash Yeso,
fa ɓa si wa si nggwakus tasi shanggam hai.
Unai som i ɓwoli si watus ta taya i makocoki,
ɗak si lai anggum i som i ɓwoli shak ta kyel andek.
Si kinus ndi ti fagin ti kaitat nin mujuwi,
ɗak si nggi' rurwan i maren nin si kinusi ta hai.
Unai si gbafus ya,
sin nyai,
“Mukon asa ti herta,
a makai i som Ju.”
Si ka' nggwakansus ti yal ta hai,
sin twafansus lyau hai,
ɗak si cinggir sin to' sus fota to' i ngye.
Takfai tima si gbafus ya si zan fagin mujuwi i yi ya,
si ti'us arom ames.
Unai si langtus ya ɓa si nggwakus.
Unai maɗufal nin ta Sairin,
ma asum Siman,
dees i Alekzanda hu Rufas,
yis yus yes ta ya.
Si kinus kpak ɓa u ha' Shanggami.
Si wa ti Yeso ta kyel nin ima si lai i Golgota,
(nyai a Kyel i Kyas i hai).
Unai si ti'us ham i manggɓu' ima si fut hu mur,
ɗak nggwes i mati.
Ɗak si nggwakus tasi shanggam hai.
Si kar arom amesi,
si hwi aben si aromi hai,
ɓa si ɗing aɗeng ima si wa wisi ti andek-andek.
A si shitam karfu' ti mwen,
si nggwakus tasi shanggam hai.
Si worong aɗeng ima kin si nggwakus tasi shanggam hai nyai,
A MAKAI I JU.
Si nggwak kpokak i masher apil ta,
hu yis,
andek ta ra i ucwa ames andek ta ra i ukutyal ames.
(Mai fur ɓa Worong i DeeƁwe u hya,
ima ni,
“Si mbe'us ta saa ti som mufwashi.”)
Som ima si musata sin laksus findel i gbya' hai,
sin kinggit ti hihai ames nyai,
“Gbaak!
Ha ima ha ni ha wa nggul ti Wur i DeeƁwe ya,
ha ta' ta takfai ti mukon ataat,
ɗora ya ta si shanggam hai,
ha bum hai sa ma!”
Andi hwak mbayai i kocokaki hu som kofiti si anggut hai,
si musasus ta saa ti ɗiyai ames,
sin nyai,
“Bum shini,
ɗak bum haisus kwa!
Ɓa Kristi mai,
makai i Isar'ila,
u ɗorkyel tasi shanggam hai mwashi.
Na ni ɗingi andi,
ɗak ni fa mwawei.”
Mwa pilal ima si nggwakus tikuli,
si sya'us hwak.
Sai ren,
unai maɓing vo ashwai ya shak,
wa shitam ataat ti ango.
Ta shitam ataati,
Yeso kawa ti la munjengi ni,
“Eloi,
Eloi lama sabak tana?”
Ma nyai,
“A DeeƁwe amen,
a DeeƁwe amen,
ami kin ha mas gbya' ti yin ya?”
Myan ima shini sin mangrai ta kyeli,
si hali andi,
si ni,
“Hal huni,
ma lai ti Iliya.”
Unai andek ames tital wa jop soso ta ham macani wi,
ti' tasi cwang nin hai,
ti' Yesoi ɓa u wo.
Yis nyai,
“Hon hun yus!
Ka ɗingi ahun Iliya ma wa yes u ɗortus ya.”
Unai Yeso kawa ti njeng,
ɗak dul lafos i dala.
Fo abet,
fagir mbai ima mata Wur i DeeƁwe matkar apil,
ta fit yes kikyel.
Mbai i som ɓwol nin ta Rom,
ima ma mangra ta wei i Yeso,
hal kawa ames,
ɗak ɗing ngga' ima mot ta,
unai ni,
“A mwawei maɗufal mai a Al i DeeƁwe!”
Arof shini sin ɗing ti ɗamami ta maleng.
A hu Uryam ta Magdala,
hu Uryam nasus ti Jemis mavaati hu Joses,
hu Usalomi.
Arof mii,
a sin ai sin koltifai asussi,
myan ima yis ta ashwa i Galili sin ɗisus cwa.
Arof hyang ima ai sin wayan Yerushalima tikul,
sin ta kyeli.
Mwashi a ango ti Mwen ti Ɗak ti ɗamam ta,
a mwen tima ɓa wasan Mwen ti Lafos.
Maɗufal nin ta Arimatya,
ma asum Josep,
ma andek ta saa ti kaya ima ɗufal si fayansus ngye.
Ai yis shwaiti yes i kaitat i DeeƁwe ti haisus.
Wa kyel i Pailet kaciwa' myanat,
lul funat i Yeso.
Pailet shok na fo myan ima hali Yeso tuu motus.
Unai lai mbai i som i ɓwoli ɓa u lul a hun Yeso tuu yash ti mot ɗak.
Myan ima hal findeli ta fo i mbai i som ɓwoli,
unai fa Josep funati.
Josep yes ti lukul i lai,
ɗor ti funati ya,
nggi' ta lukuli wi,
kin ta fiyai ima si yong ta afung wi.
Ɗak kin si tuk mbai i mafung ta fo i fiyaiyi.
Uryam ta Magdala hu Uryam nati Joses,
si ɗing kyel ima si kinus ta.
Myan ima Mwen ti Lafos ti lang ta,
Uryam ta Magdala,
hu Uryam nati Jemis,
hu Usalomi,
si yes ti mabuf i yitat mafyongi,
ɓa si fyal funat ames si.
A mwen ti bya',
tamwen ti muɗu i ɓwe si wa fiyaiyi.
Sin luli ti ɗiyai ames nyai,
“Awe ma wa tuk sikan afungi ya ta fo i fiyaiyi ya?”
Si ha' hai fit,
si ɗingi maɗeng tuu tuk mbai mafungi ya ta ɓwai.
Sin mulang ta fiyaiyi ndai,
si ɗing zalang nin ti arom mapeli,
yis amun ta ɓwai ra i ucwa,
unai myanat ka'us.
Yis nyus,
“Ka hu mwen kwa!
Hu ma far ti a Yeso i Nazaret ima si nggwakus ta si shanggam hai.
Mana kwa.
Tuu luk fit ta mot wi!
Ɗing hun kyel ima si kin funat ames na.
Ɓu hu lak som koltifai amesi hu Pita,
nyai,
‘Mayus wa mutong ta Galili.
A ta te'i hu wa ɗingsus ta,
fota ngga' ima ai laku ta.’ ”